L-għajjat u l-istorbju huma sinonimi ma’ ħafna attivitajiet tal-massa organizzati fil-gżejjer Maltin, karatteristika wara kollox f’ħafna pajjiżi Mediterranji. Meta bħalma jiġri f’ħafna attivitajiet sportivi l-għajjat ikun messaġġ ta’ appoġġ dan jikkumplimenta l-atmosfera sabiħa f’dawn l-avvenimenti. Mhux l-istess jista’ jingħad meta l-għajjat jinbidel f’litanija ta’ dagħa u kliem ħażin. F’temp sabiħ, nhar Jum il-Vitorja l-Port il-Kbir kien fih għaxqa b’dgħajjes tal-pass u frejgatini kkuluriti jtellqu waqt ir-regatta tradizzjonali segwita minn mijiet ta’ Maltin li taw appoġġ lid-distrett favorit tagħhom. Abbord patrol boat tal-Forzi Armati kien hemm rappreżentanti tas-seba’ klabbs li ħadu sehem biex isegwu mill-qrib, b’uħud minnhom ma naqsux li jinkoraġġixxu lill-qaddiefa tagħhom. Persuni qrib l-organizzazzjoni tar-Regatta kkummentaw li xejn ma kienet eżemplari l-imġiba ta’ wħud mill-uffiċjali tal-klabbs fuq il-patrol boat saħansitra quddiem il-kap tal-ġurija li kien abbord.  Dan ghaliex f’ċerti mumenti xi uffiċjali tal-klabbs lissnu litanija ta’ dagħa u kliem ħażin.  Waqt l-ewwel tellieqa biss, f’ċerti mumenti uffiċjal ta’ klabb partikulari nstema’ jlissen dagħwa għal kull qadfa.  Dan wara li xi rappreżentanti oġġezzjonaw għall-ordni mogħtija mill-ekwipaġġ tal-patrol boat li m’għandhomx joqogħdu bil-wieqfa iżda jsegwu minn bil-qiegħda jew għarkupptejhom. Is-suldati abbord dehru imbarrazzati u skomdi b’dan l-atteġġjament midgħi li jikser il-ligi. Wara l-ewwel tellieqa, abbord il-patrol boat ittella’ membru tal-Pulizija. Mhux magħruf jekk il-Pulizija hix se tieħu passi kontra l-imġiba ta’ xi uffiċjali tal-klabbs li nstemgħu jidgħu u jitkellmu ħażin.  Skont il-Kodiċi Kriminali, id-dagħa hu penalizzat f’każ ta’ ħtija minn multa ta’ €11.65 sa piena sa tliet xhur ħabs.